KOMISIJOS ATASKAITA TARYBAI IR EUROPOS PARLAMENTUI Europos mokslinių tyrimų tarybos veiksmai ir specialiojoje programoje „Idėjos“ nustatytų tikslų įgyvendinimas 2013 m. /* COM/2014/0531 final */





KOMISIJOS ATASKAITA TARYBAI IR EUROPOS PARLAMENTUI Europos mokslinių tyrimų tarybos veiksmai ir specialiojoje programoje „Idėjos“ nustatytų tikslų įgyvendinimas 2013 m. 1. Įvadas ir teisinis pagrindas Europos mokslinių tyrimų tarybos (EMTT), įsteigtos Komisijos sprendimu 2007/134/EB[1], esminis uždavinys – įgyvendinti specialiąją programą „Idėjos“, kurios bendras biudžetas yra 7,51 mlrd. EUR. EMTT sudaro nepriklausoma Mokslo taryba, kuriai padeda speciali įgyvendinimo struktūra – EMTT vykdomoji įstaiga (EMTTVĮ), įsteigta laikantis bendrosios vykdomųjų įstaigų steigimo tvarkos[2]. 2008 m. Komisija perdavė vykdomajai įstaigai atsakomybę už programos „Idėjos“ įgyvendinimą ir pagalbą Mokslo tarybai, o 2009 m. liepos mėn. minėtajai įstaigai suteiktas savarankiškumas. Pagal Tarybos sprendimo dėl specialiosios programos „Idėjos“ 4 straipsnio 4 dalį ir I priedą šioje Komisijos metinėje ataskaitoje, parengtoje bendradarbiaujant su EMTT Mokslo taryba ir EMTT vykdomąja įstaiga, pateikiamas Komisijos atliktas EMTT veiksmų ir tikslų įgyvendinimo 2013 m. vertinimas. Ši ataskaita papildyta Mokslo tarybos ataskaita dėl programos mokslinio įgyvendinimo ir pasiekimų 2013 m.[3] 2 Strateginiai klausimai Mokslo taryba yra atsakinga už EMTT mokslinės strategijos nustatymą, įskaitant svarbiausio EMTT strateginio dokumento – programos „Idėjos“ metinės darbo programos parengimą. 2.1 Veiksmų rūšys Programos „Idėjos“ darbo programa iš esmės finansuojama šių dviejų tipų dotacijomis: dotacijos pradedantiesiems, kuriomis remiami neseniai karjerą pradėję tyrėjai siekiant jiems sudaryti palankias darbo sąlygas tapti nepriklausomais mokslinių tyrimų vadovais; dotacijos pažengusiesiems, kurios skiriamos geriausiems įsitvirtinusiems mokslinių tyrimų vadovams remti, jiems suteikiant būtinų išteklių, kad jie su savo komandomis galėtų tęsti darbą ir siekti naujų reikšmingų atradimų savo vykdomų mokslinių tyrimų srityje. 2012 m. Mokslo taryba dvejų metų bandomajam laikotarpiui įsteigė sinergijos dotacijas, skiriamas nedidelėms pagrindinių tyrėjų grupėms ir jų komandoms. Sinergijos dotacijos yra skirtos visų pirma ne konsorciumams, o pavieniams tyrėjams, kurių vienas kitą papildantys gebėjimai, žinios ir ištekliai sudaro galimybę kartu spręsti mažai tirtų sričių mokslinių tyrimų problemas ir taip drauge pasiekti geresnių rezultatų nei pavieniui. Sinergijos dotacijoms griežtai taikomas vien tik EMTT mokslinės kompetencijos principas ir jos gali būti skiriamos pagal įvairių mokslo ir akademinių sričių paraiškas. Be to, EMTT dotacijų gavėjai turi galimybę gauti dotaciją koncepcijai pagrįsti, kuria sudaromos sąlygos nustatyti novatoriškų idėjų, kylančių vykdant EMTT finansuojamus projektus, potencialą. Ja siekiama užpildyti finansavimo spragą ankstyviausiame inovacijų kūrimo etape. 2.2 Specialiosios programos „Idėjos“ 2013 m. darbo programa Specialiosios programos „Idėjos“ 2013 m. darbo programą 2012 m. kovo 12 d. parengė Mokslo taryba, o vėliau, 2012 m. liepos 9 d., ją patvirtino Komisija[4]. 2013 m., atsižvelgiant į sparčiai didėjantį paraiškų skaičių, dotacijų pradedantiesiems plane buvo numatyta paskelbti du atskirus kvietimus teikti paraiškas – pradedantiesiems ir įsitvirtinusiesiems. Dotacijomis įsitvirtinusiesiems remiami neseniai karjerą pradėję tyrėjai (dirbantys 7–12 metų po daktaro laipsnio suteikimo), labai dažnai jau dirbantys su savo grupe, o pradedantieji yra ankstyvesniame nepriklausomų mokslinių tyrimų etape (2–7 metai po daktaro laipsnio suteikimo). Be to, Mokslo taryba savo požiūriui į mokslinius nusižengimus suteikia formalią išraišką. 2.3 Tarpusavio vertinimo metodika EMTT vertinimas grindžiamas aukšto lygio tarpusavio vertinimo grupių, kurių narius atrenka Mokslo taryba, struktūra. Šią struktūrą sudaro tiek ES, tiek ne ES mokslininkai, inžinieriai ir mokslo darbuotojai. Šios grupės apima visas mokslo disciplinas ir yra suskirstytos pagal tris pagrindines mokslinių tyrimų sritis: fizinių ir inžinerijos mokslų, gyvosios gamtos mokslų, socialinių ir humanitarinių mokslų. Kaip ir ankstesnių kvietimų teikti paraiškas atveju, sudarytos 25 grupės paraiškoms dėl dotacijų pradedantiesiems, įsitvirtinusiesiems ir pažengusiesiems vertinti. Pagal dotacijų koncepcijai pagrįsti skyrimo planą pateiktus pasiūlymus vertino nuotoliniu būdu dirbanti speciali tarpusavio vertinimo ekspertų grupė. Šie ekspertai buvo atrinkti atsižvelgiant į jų turimas žinias apie pagalbos priartinant projektus prie rinkos poreikių arba prie socialinių poreikių tenkinimo procesą. Sinergijos dotacijas vertino penkios skirtingos grupės, laikydamosi specialiai šiuo tikslu parengtos dviejų etapų vertinimo procedūros. 3. Programos įgyvendinimas 2013 m. EMTT vykdomoji įstaiga turėjo didžiausią veiklos biudžetą. Įsipareigojimų asignavimai sudarė 1,8 mlrd. EUR, o mokėjimų asignavimai – 1,1 mlrd. EUR. Tiek mokėjimų, tiek įsipareigojimų asignavimai buvo visiškai panaudoti 2013 m. pabaigoje. 3.1 Dotacijos Nuo 2008 m. darbo programos paraiškas pagal EMTT kvietimus pradėta teikti vienu etapu, t. y. pareiškėjų prašoma pateikti visą pasiūlymą, o pateikti pasiūlymai vertinami dviem etapais. Dotacija skiriama geriausiems pasiūlymams, atsižvelgiant į esamą biudžetą. Skiriant dotaciją remiamasi pačiu pasiūlymu ir atlikus tarpusavio vertinimą pateiktomis finansavimo rekomendacijomis. 3.1.1. EMTT dotacijos pradedantiesiems 2013 m. 2013 m. EMTT kvietimas teikti paraiškas dėl dotacijų pradedantiesiems paskelbtas 2012 m. liepos mėn.; jo orientacinis biudžetas – 398 mln. EUR. Iš viso gauti 3 329 pasiūlymai, pagal sritis jie pasiskirstė taip: 1 486 pasiūlymai fizinių ir inžinerijos mokslų srityje (45 %), 1 073 pasiūlymai gyvosios gamtos mokslų srityje (32 %) ir 770 pasiūlymų socialinių ir humanitarinių mokslų srityje (23 %). Dotacijoms skirti iš viso atrinkta 300 pasiūlymų (2013 m. gruodžio mėn. duomenys). Skirta daugiau kaip 430 mln. EUR, vidutinis dotacijos dydis – apie 1,5 mln. EUR. 3.1.2. EMTT dotacijos įsitvirtinusiesiems 2013 m. 2013 m. EMTT kvietimas teikti paraiškas dėl dotacijų įsitvirtinusiesiems paskelbtas 2012 m. lapkričio mėn.; jo orientacinis biudžetas – 523 mln. EUR. Iš viso gauti 3 673 pasiūlymai, pagal sritis jie pasiskirstė taip: 1 668 pasiūlymai fizinių ir inžinerijos mokslų srityje (45 %), 1 203 pasiūlymai gyvosios gamtos mokslų srityje (33 %) ir 802 pasiūlymai socialinių ir humanitarinių mokslų srityje (22 %). Dotacijoms skirti iš viso atrinkta 312 pasiūlymų (2013 m. gruodžio mėn. duomenys). Skirta daugiau kaip 590 mln. EUR, vidutinis dotacijos dydis – apie 1,9 mln. EUR. 3.1.3. EMTT dotacijos pažengusiesiems 2013 m. 2013 m. EMTT kvietimas teikti paraiškas dėl dotacijų pažengusiesiems paskelbtas 2012 m. liepos mėn.; jo orientacinis biudžetas – 662 mln. EUR. Iš viso gauti 2 408 pasiūlymai, pagal sritis jie pasiskirstė taip: 1 053 pasiūlymai fizinių ir inžinerijos mokslų srityje (44 %), 778 pasiūlymai gyvosios gamtos mokslų srityje (33 %) ir 567 pasiūlymai socialinių ir humanitarinių mokslų srityje (23 %). Atlikus vertinimą nuspręsta finansuoti iš viso 289 pasiūlymus (2013 m. gruodžio mėn. duomenys), jiems iš viso skirta apie 670 mln. EUR, o vidutinis dotacijos dydis – apie 2,4 mln. EUR. 3.1.4. EMTT dotacijos koncepcijai pagrįsti 2013 m. 2013 m. EMTT kvietimas teikti paraiškas dėl dotacijų koncepcijai pagrįsti paskelbtas 2013 m. sausio mėn.; pirmas pateikimo terminas buvo iki balandžio 24 d., o antras – iki spalio 3 d.; jo orientacinis biudžetas – 10 mln. EUR, apie pusę sumos kiekvienam terminui. Per pirmą pateikimo terminą iš viso gauti 145 pasiūlymai, per antrą – 147. Atlikus vertinimą nuspręsta finansuoti iš viso 33 pasiūlymus, gautus per pirmą pateikimo terminą, ir 34 pasiūlymus, gautus per antrą terminą. 3.1.5. EMTT sinergijos dotacijos 2013 m. 2012 ir 2013 m. darbo programose EMTT Mokslo taryba bandomojo projekto sąlygomis įsteigė naują finansavimo galimybę – EMTT sinergijos dotacijas. Pagal antrą kvietimą teikti paraiškas dėl sinergijos dotacijų gautos 449 paraiškos (2013 m.), t. y., palyginti su daugiau kaip 700 paraiškų 2012 m., jų sumažėjo. 2013 m. finansuoti atrinkta trylika sinergijos dotacijos projektų. Kiekviename sinergijos dotacijos projekte dalyvauja nuo dviejų iki keturių pagrindinių tyrėjų, todėl šiomis 13 dotacijų remiami 45 geriausi tyrėjai. Iš 13 pasiūlymų, kuriuos nuspręsta finansuoti, devyni buvo iš naujo pateikti pagal 2012 m. kvietimą teikti paraiškas dėl sinergijos dotacijų. 2013 m. kvietimui teikti paraiškas dėl sinergijos dotacijų skirtas bendras biudžetas buvo 150 mln. EUR. 3.2 EMTT ir Nacionalinio mokslo fondo bendradarbiavimas 2012 m. liepos 13 d. Europos Komisijai ir JAV Nacionaliniam mokslo fondui pasirašius EMTT ir Nacionalinio mokslo fondo įgyvendinimo susitarimą, imtasi tolesnių veiksmų siekiant sudaryti galimybę Nacionalinio mokslo fondo atrinktiems JAV esantiems talentingiausiems asmenims kurį laiką – 6–12 mėnesių – praleisti Europoje, dirbant EMTT dotacijų gavėjų komandose. Šios iniciatyvos tikslas – bendrų interesų ir vienas kitą papildančių gebėjimų turintiems tyrėjams sudaryti sąlygas užmegzti ryšius, siekiant mokslo pažangos ir glaudesnio bendradarbiavimo mokslo ir technologijų srityse abiejuose žemynuose. Paskelbus pirmą kvietimą teikti paraiškas, atrinkta 12 JAV tyrėjų, kurie prisijungs prie 12 EMTT dotacijų gavėjų komandų; netrukus bus paskelbtas antras kvietimas teikti paraiškas. 2013 m. lapkričio 8 d. Korėjos Respublikos mokslo, informacinių ir ryšių technologijų ir ateities planavimo ministerija bei Europos Komisija pasirašė panašią iniciatyvą, kuria siekiama sudaryti daugiau galimybių neseniai karjerą pradėjusiems Korėjos mokslininkams atvykti į Europą ir prisijungti prie EMTT dotacijų gavėjų mokslinių tyrimų grupių. 3.3 Programos komitetas Specialiosios programos „Idėjos“ programos komitetas ne tik atlieka oficialias funkcijas, bet ir veikia kaip svarbus valstybių narių ir 7‑osios bendrosios programos asocijuotųjų šalių, Mokslo tarybos, EMTT generalinio sekretoriaus ir Komisijos ryšių kanalas. 2013 m. šio komiteto posėdžiai surengti balandžio 16 d. ir spalio 15 d. 3.4 Etikos vertinimas 2013 m. įvertinus etikos aspektus ir pritaikius reguliavimo komiteto procedūrą, pritarta keturiems pasiūlymams, susijusiems su žmogaus embriono kamieninėmis ląstelėmis. Neseniai teigiamai įvertinti kitų dviejų pasiūlymų etikos aspektai. Kalbant apie etikos aspektų stebėseną panaudojant dotacijas, vidaus kontrolės sistemoje įgyvendinta etikos stebėsenos vertinimo procedūra, kuria užtikrinama, kad siūlomas mokslinis tyrimas neprieštarautų pasiūlymų teikimo taisyklėse nurodytiems etikos principams. 2013 m. išduota apie 270 etikos stebėsenos vertinimo pažymų. 3.5 Skundai Buvo pareikštas 261 skundas; palyginti su 2012 m., skundų dalis, palyginti su visų 2013 m. pateiktų pasiūlymų skaičiumi, išliko nepakitusi (apie 2,5 %). Nors 2013 m. iš naujo įvertinus buvo patenkinti 2 skundai, iš jų nematyti kokių nors sisteminių vertinimo proceso trūkumų. 3.6 Informavimas 2013 m. būta reikšmingų iniciatyvų, kurios buvo išplėtotos atsižvelgiant į būsimą programą „Horizontas 2020“ ir kuriomis siekiama didinti EMTT matomumą Europoje ir už jos ribų. EMTT paskelbė keletą pranešimų spaudai apie savo kvietimus teikti paraiškas, taip pat nemažai medžiagos apie EMTT finansuojamus mokslinius tyrimus; jais buvo aktyviai dalijamasi socialiniuose tinkluose. Kai kurie įvykiai buvo aprašyti pranešimuose ir spaudoje: 3000‑ojo EMTT dotacijos gavėjo sveikinimas, Davose įvykęs Pasaulio ekonomikos forumas, Kinijoje surengtas vadinamasis vasaros Davoso susitikimas ir EMTT bei Europos pramonininkų apskritojo stalo bendras laiškas, kuriuo reiškiama parama Europos mokslinių tyrimų biudžetui. Rugsėjo mėn. pirmininkaujanti Lietuva surengė konferenciją, kurioje buvo aptarta investicijų į socialinius ir humanitarinius mokslus Europoje nauda; joje aktyviai dalyvavo EMTT. Argentinoje, Čilėje, Meksikoje, Indijoje, Kinijoje ir Australijoje bei Naujojoje Zelandijoje buvo tęsiama EMTT generalinio sekretoriaus vykdoma tarptautinė informavimo kampanija ERC goes Global, skirta informuoti tyrėjus apie EMTT teikiamą finansavimą ir stiprinti ryšius su šių šalių geriausių universitetų pagrindiniais atstovais bei tyrėjais. Be šių vizitų, EMTT dalyvavo didžiausiose tarptautinėse mokslinėse konferencijose, renginiuose ir parodose, taip pat karjeros mugėse ir praktiniuose seminaruose: Europos smegenų tyrimų mėnesio renginiuose, 63‑iajame Nobelio premijos laureatų susitikime Lindau, Europos kognityvinės psichologijos draugijos konferencijoje, Europos ekonominės asociacijos susitikime, Europos sociologų asociacijos susitikime, Europos technologijos forume Alpbache, Europos molekulinės biologijos organizacijos susitikime, Young Academy of Europe metiniame susitikime, taip pat 2013 m. vasario mėn. Bostone surengtame Amerikos mokslo pažangos asociacijos metiniame susitikime. Visoje Europoje įsikūrę nacionaliniai ryšių centrai, skleidžiantys informaciją galimiems pareiškėjams, be kita ko, du kartus per metus Briuselyje rengiamuose susitikimuose (2013 m. birželio ir lapkričio mėn.) buvo nuolat informuojami apie EMTT kvietimus teikti paraiškas bei renginius. Vykdant kampaniją ERC goes Global, EMTT tinklas pamažu plečiasi ir į jį įtraukiami suinteresuotųjų trečiųjų šalių delegatai. Briuselyje pirmą kartą surengtas už Europos mokslinių tyrimų erdvės ribų esančių nacionalinių ryšių centrų ad hoc susitikimas. 3.7 Specialiosios programos „Idėjos“ stebėsena, analizė ir vertinimas 2013 m. sausio 15 d. EMTT pasveikino savo 3 000‑ąjį dotacijos gavėją. Atliekant nuolatinę programos „Idėjos“ stebėseną, 2013 m. padarytos šios išvados: · EMTT dotacijas yra gavę aštuoni Nobelio premijos laureatai ir trys Fieldso medalininkai. Iš viso 134 EMTT dotacijų gavėjams įteikti kiti prestižiniai tarptautiniai moksliniai prizai ir apdovanojimai. · 2008–2013 m. recenzuojamuose įtakinguose žurnaluose pasirodė daugiau kaip 20 000 straipsnių, kuriuose reiškiama padėka už EMTT finansavimą. · Kiekvienas EMTT dotacijos gavėjas įdarbina vidutiniškai šešis kitus tyrėjus ir taip prisideda prie naujos talentingų tyrėjų kartos mokymo. · Didelės projektų imties analizė rodo, kad apie pusės visų EMTT komandų narių pilietybė yra kita nei pagrindinio jų projekto tyrėjo. Be to, tarp EMTT komandos narių yra beveik visų Europos mokslinių tyrimų erdvės (EMTE) šalių ir kitų 55 šalių, kurios nepriklauso EMTE, piliečių. Tai, be abejonės, rodo EMTT veiklos pasaulinį mastą. Ta pati analizė parodė teigiamus lyčių pusiausvyros rodiklius: iš turimų duomenų matyti, kad apie 38 % komandų narių sudaro moterys – tai yra didesnė dalis nei dotacijas gavusių moterų skaičius (20 %). Komandų narių moterų dalis gyvosios gamtos ir socialinių ir humanitarinių mokslų srityse jau siekia 50 % visų komandų narių skaičiaus (fizinių ir inžinerijos mokslų srityje – 23 %). Dauguma jų turi daktaro laipsnį arba yra doktorantės, neseniai pradėjusios savo mokslinių tyrimų karjerą. · 2012 m. liepos mėn. suėjo treji metai, kai EMTT vykdomoji įstaiga veikia savarankiškai, ir buvo atliktas jos išorinis vertinimas, įskaitant sąnaudų ir naudos analizę. 2013 m. užbaigta vertinimo ataskaita; 2014 m. sausio 27 d. ji pateikta biudžeto valdymo institucijai (Europos Parlamentui ir Tarybai[5]) ir Audito Rūmams[6]. 4 Europos mokslinių tyrimų tarybos struktūra 4.1 Mokslo taryba 2013 m. vasario ir balandžio mėn. buvo keliais etapais atnaujinta Mokslo tarybos sudėtis; naujų narių pavardės buvo paskelbtos praėjusių metų Komisijos metinėje ataskaitoje Tarybai ir Europos Parlamentui[7]. 2013 m. surengti penki Mokslo tarybos plenariniai posėdžiai – trys Briuselyje, vienas Bratislavoje (Slovakija) ir vienas Utrechte (Nyderlandai). Mokslo tarybos nariai taip pat susitiko konkretiems klausimams spręsti sudarytose darbo grupėse: inovacijų ir santykių su pramonės subjektais, atvirosios prieigos, internacionalizavimo ir lyčių pusiausvyros. 2013 m. savo veiklą pradėjo nauja darbo grupė dėl pagrindinių veiklos rezultatų rodiklių, kuriai pavesta parengti stebėsenos ir vertinimo, kaip, naudodamasi šiomis priemonėmis, EMTT įgyvendino savo tikslą, veiksmų planą. Vadovaudamiesi EMTT politika dėl mokslinių nusižengimų, kurią Mokslo taryba patvirtino 2012 m. spalio mėn., EMTTVĮ ir Mokslo tarybos Nuolatinis interesų konflikto, mokslinių nusižengimų ir etikos klausimų komitetas 2013 m. išnagrinėjo 10 mokslinių nusižengimų atvejų. Vykdomoji įstaiga teikia organizacinę ir administracinę pagalbą rengiant Mokslo tarybos plenarinius posėdžius ir jos narių susitikimus su EMTT suinteresuotaisiais subjektais. Be to, vykdomoji įstaiga teikia rekomendacijas ir atlieka analizę, kad padėtų Mokslo tarybai vykdyti specialiosios programos „Idėjos“ 1 priede aprašytas užduotis, taip pat padeda vykdyti veiklą Mokslo tarybos darbo grupėms ir nuolatiniams komitetams. Siekdami dar labiau sustiprinti Mokslo tarybos ryšius su Europos Komisija ir vykdomąja įstaiga, Mokslo tarybos pirmininkas, pirmininko pavaduotojai, EMTT generalinis sekretorius ir vykdomosios įstaigos direktorius reguliariai posėdžiauja EMTT valdyboje. Šiuose posėdžiuose taip pat dalyvauja vykdomosios įstaigos aukščiausioji vadovybė. 2013 m. valdyba 10 kartų posėdžiavo Briuselyje, visų pirma kad pasirengtų Mokslo tarybos posėdžiams arba imtųsi tolesnės su jais susijusios veiklos. 4.2 EMTT vykdomoji įstaiga Nuo 2009 m. liepos mėn. vykdomoji įstaiga yra atsakinga už visus darbo programoje numatytus administracinio įgyvendinimo ir programos vykdymo aspektus. Vykdomosios įstaigos veiklą prižiūri Komisijos skiriamas iniciatyvinis komitetas. Jam pirmininkauja Mokslinių tyrimų ir inovacijų GD generalinis direktorius, o jo nariais taip pat yra du Mokslo tarybos nariai. 2013 m. surengti trys iniciatyvinio komiteto posėdžiai ir priimti sprendimai, susiję su vykdomosios įstaigos metine darbo programa, biudžetu ir apskaita, taip pat su jos organizacine struktūra. 4.2.1. Vykdomosios įstaigos personalas 2013 m. veiklos biudžete numatyta įdarbinti 100 laikinųjų darbuotojų, 281 sutartininką ir 8 deleguotuosius nacionalinius ekspertus – iš viso 389 darbuotojus. 2013 m. gruodžio mėn. pabaigoje vykdomojoje įstaigoje iš viso dirbo 379 darbuotojai: 99 laikinieji darbuotojai, 270 sutartininkų ir 10 deleguotųjų nacionalinių ekspertų. Remiantis 2013 m. gruodžio mėn. statistiniais duomenimis, vykdomojoje įstaigoje dirba maždaug 35 % vyrų ir 65 % moterų. Kalbant apie itin specializuotų darbuotojų (laikinųjų darbuotojų ir IV pareigų grupės sutartininkų) lyčių pusiausvyrą, 59 % etatų užima moterys. 2013 m. pabaigoje EMTT vykdomojoje įstaigoje dirbo 25‑ių ES valstybių narių piliečiai. 5 Išvados ir EMTT perspektyvos įgyvendinant programą „Horizontas 2020“ Pirmą kartą po EMTT įsteigimo 2013 m. ji per vienus metus paskelbė keturis kvietimus teikti paraiškas, kurių bendras biudžetas buvo 1,8 mlrd. EUR, ir visoje Europoje suteikė 900 dotacijų. Šiuo metu jau esant daugiau kaip 4 000 dotacijų gavėjų ir vis didėjant pareiškėjų skaičiui, EMTT tampa daugybės naujų atradimų, žinių ir idėjų kalve. Per šešerius metus ji užsitarnavo reputaciją visame pasaulyje ir greitai tapo pažangiausių mažai tirtų sričių mokslinių tyrimų Europoje atskaitos tašku. 2013 m. taip pat konsoliduota ir baigta rengti kita ES daugiametė finansinė programa bei priimta programa „Horizontas 2020“ – kita bendroji mokslinių tyrimų ir inovacijų programa. Tai, kad EMTT skirtas didesnis biudžetas, rodo, jog EMTT yra sėkmingas Europos integracijos pavyzdys, ir patvirtina jos vietą pasaulinėje mokslinių tyrimų aplinkoje. Kaip paskelbta praėjusių metų ataskaitoje, vadovaudamasi EMTT darbo grupės rekomendacijomis, įtrauktomis į jos parengtus pasiūlymus dėl programos „Horizontas 2020“, Komisija įsteigė aukšto lygio nepriklausomą atrankos komitetą būsimam EMTT pirmininkui rasti[8]. Pagal programą „Horizontas 2020“ EMTT pirmininkas, kuris taip pat užtikrina EMTT generalinio sekretoriaus pareigų vykdymą, dirbs Briuselyje ir daugiausia savo laiko skirs EMTT veiklai. 2013 m. liepos mėn. atrankos komitetas, kuriam pirmininkauja Tervilio lordas D. Sainsbury, pateikė Komisijai ataskaitą; remiantis šia ataskaita, pirmuoju EMTT pirmininku pagal programą „Horizontas 2020“ paskirtas profesorius Jeanas-Pierre’as Bourguignonas[9]. EMTT teisinis pagrindas pagal programą „Horizontas 2020“ nustatytas 2013 m. gruodžio mėn. Komisijos sprendimu 2013/C 373/09[10], kuriuo taip pat atnaujinta Mokslo tarybos sudėtis paskyrus tris naujus narius: profesorių Nilsą Christianą Stensethą (Oslo universiteto Ekologinės ir evoliucinės sintezės centras), profesorių Martiną Stokhofą (Amsterdamo universiteto Humanitarinių mokslų fakulteto Filosofijos katedra) ir profesorių Michelį Wieviorką (Fondation Maison des sciences de l’homme, École des hautes études en sciences sociales, Paryžius). Galiausiai Komisija savo Sprendimu 2013/779/ES[11] atnaujino EMTT vykdomosios įstaigos įgaliojimus. [1] OL L 57, 2007 2 24, p. 14. [2] 2007 m. gruodžio 14 d. Komisijos sprendimas 2008/37/EB, kuriuo pagal Tarybos reglamentą (EB) Nr. 58/2003 įsteigiama Mokslinių tyrimų vykdomoji įstaiga specialiosios Bendrijos programos „Idėjos“ mažai tirtų sričių mokslinių tyrimų veiklai valdyti (OL L 9, 2008 1 12, p. 15). [3] erc.europa.eu/sites/default/files/publication/files/erc_annual_report_2013.pdf [4] C(2012) 4562, 2012 7 9, nepaskelbta. [5] Ares(2014) 181203. [6] Ares(2014) 181052. [7] COM(2013) 318, 2013 5 30. [8] europa.eu/rapid/press-release_IP-12-1393_lt.htm [9] europa.eu/rapid/press-release_IP-13-1260_en.htm [10] OL C 373, 2013 12 20, p. 23. [11] OL L 346, 2013 12 20, p. 58.